श्रावण मास के सोमवार पर शिव पूजन का अत्यधिक महत्व है। सावन के सोमवार सम्पूर्ण शिव परिवार की पूजा की जाती है। सावन में सफ़ेद वस्त्र पहने जाते हैं तथा सफ़ेद फूलों से शिव पूजन भी करने का विधान है। सावन के दूसरे सोमवार परमेश्वर के ओंकारेश्वर ज्योतिर्लिंग के पूजन का विधान है। 12 ज्योतिर्लिंगों की सारणी में ओंकारेश्वर चौथा ज्योतिर्लिंग है। ओंकारतीर्थ ज्योतिर्लिंग को शिव महापुराण में ‘परमेश्वर लिंग’ कहा गया है। कथानुसार एक बार नारद ऋषि गिरिराज विन्ध्य पर पहुंचे जहां विन्ध्य ने अहंकार वश खुद को श्रेष्ठ कहा परंतु नारद ने विन्ध्याचल से कहा की मेरू पर्वत तुमसे बहुत ऊंचा है। उस पर्वत के शिखरों का विभाग देवताओं के लोकों तक पहुंचा हुआ है। इस पर विन्ध्याचल को बहुत पछतावा हुआ। वह दु:खी होकर मन ही मन शोक करने लगा, विन्ध्याचल सदाशिव की आराधना और तपस्या करने लगा। उसने शिव की पार्थिव मूर्ति (मिट्टी की शिवलिंग) बनाई और छ: महीने तक लगातार उसके पूजन में तन्मय रहा। महादेव ने उस पर प्रसन्न होकर वर मांगने को कहा। विन्ध्य ने कार्य की सिद्धि करने वाली वह अभीष्ट बुद्धि का वर मांगा। महादेव ने आशीर्वाद दिया की वो जिस प्रकार का काम करना चाहे, वैसा कर सकते है। विन्ध्य ने महादेव से यहां स्थिर होकर निवास करने को कहा जिसे महादेव ने स्वीकार किया। ओंकारतीर्थ पर एक ही ओंकारलिंग दो स्वरूपों में विभक्त हो गया। प्रणव के अन्तर्गत जो सदाशिव विद्यमान हुए, उन्हें ‘ओंकार’ नाम से जाना जाता है। इसी प्रकार पार्थिव मूर्ति में जो ज्योति प्रतिष्ठित हुई थी, वह ‘परमेश्वर लिंग’ के नाम से विख्यात हुई। परमेश्वर लिंग को ही ‘अमलेश्वर’ भी कहा जाता है। सावन के सोमवार पर ओंकारेश्वर के विशेष पूजन व्रत व उपाय से प्रॉफ़ेशन में तरक्की मिलती है। दुर्भाग्य दूर होता है व असाध्य रोगों का सफाया होता है।